คปภ.ยื่นถามรัฐ ต่างชาติตั้งประกัน
คปภ.เผยต่างชาติสนใจตั้งบริษัทประกันภัยใหม่ในไทย เตรียมทำหนังสือถามนโยบายรัฐบาล
6 เม.ย. 2559

คปภ.เผยต่างชาติสนใจตั้งบริษัทประกันภัยใหม่ในไทย เตรียมทำหนังสือถามนโยบายรัฐบาล
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ปัจจุบันมีนักลงทุนต่างชาติมากกว่า 1 รายสนใจทำธุรกิจประกันภัยในไทยด้วยการตั้งบริษัทใหม่ แม้ว่ารัฐบาลจะประกาศว่าไม่มีนโยบายให้ใบอนุญาตประกอบธุรกิจประกันภัยรายใหม่ก็ตาม
"อย่างไรก็ตาม เมื่อมีความต้องการเสนอมา คปภ.จึงจะเสนอคณะกรรมการฯ และสอบถามรัฐบาลที่มีอำนาจพิจารณาว่าจะมีความเห็นอย่างไร" นายสุทธิพล กล่าว
นอกจากนี้ ยังมีนักลงทุนต่างชาติที่ลงทุนในบริษัทประกันภัยไทยอยู่แล้ว ต้องการเพิ่มสัดส่วนการถือหุ้นมากกว่า 49% เพื่อขยายธุรกิจ แต่ไม่สามารถทำได้ เพราะการที่ต่างชาติจะถือหุ้นเกิน 49% ได้ บริษัทนั้นต้องมีปัญหาฐานะการเงิน จนอาจก่อให้เกิดความเสียหายต่อประชาชน รมว.คลัง จึงจะลงนามให้ถือได้ถึง 99% 
ขณะนี้ คปภ.ได้เสนอบอร์ดให้ต่างชาติถือหุ้นได้ 75% แต่บอร์ดต้องการรับฟังความเห็นจากหน่วยงานที่เกี่ยวข้อง เช่น ธนาคารแห่งประเทศไทย ภาคธุรกิจประกัน สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยจะดำเนินการให้แล้วเสร็จภายในเดือน พ.ค.นี้ เพื่อที่เดือน มิ.ย.จะได้ใส่เงินทุนมาขยายธุรกิจได้